Estoria 11: Ti Umuna a Bullalayaw
AMMOM kadi ti immuna a banag nga inaramid ni Noe idi isu ken ti pamiliana rimmuarda iti daong? Nagdatonda iti Dios. Makitkitam aya a mangar-aramid iti daytoy iti ladawan? Nagdaton ni Noe ti an-animal tapno agyaman iti Dios gaput’ panangisalakanna iti pamiliana manipud layus.
Ti kunam naragsakan ngata ni Jehova iti sagutna? Wen. Gapuna inkarina ken Noe a dinanton daddadaelen ti lubong manen iti layus.
Idi kuan nangrugi ni Noe ken ti pamiliana ti baro a biag iti ruar ti daong. Binendisionan ti Dios ida ken imbagana kadakuada: ‘Agpaadukay ti annak. Masapul nga umadu ti bilangyo agingga nga addanto tattao iti amin a daga.’
Ngem idi kuan, nagbuteng dagiti tattao di la ket ta addanto manen layus. Gapuna nangted ti Dios ti banag a mangipalagip kadagiti tattao ti karina a saannanton a laylayusen ti intero a daga. Ammom kadi no ania daytoy? Ti bullalayaw. Nakakitakan aya ti kasta? Adda kadi makitam ditoy retrato?
Inkari ti Dios: ‘Nikaanoman dinton madadael amin a tattao ken an-animal babaen iti layus. Ikabilko ti bullalayawko kadagiti ulep. Ket no agparang ti bullalayaw, makitakto ket malagipko ti karik.’
No makakitaka ti bullalayaw, aniat’ malagipmo? Wen, ti kari ti Dios a dinanton dadaelen ti lubong manen babaen iti layus.
Genesis 8:18-22; 9:9-17.
Dagiti Saludsod
- Kas makitam iti ladawan, ania ti inaramid ni Noe idi rimmuar iti daong?
- Kalpasan ti layus, ania a bilin ti inted ti Dios ken ni Noe ken ti pamiliana?
- Ania ti inkari ti Dios?
- Ania ti malagiptayo no makakitatayo iti bullalayaw?
Kanayonan a salsaludsod
- Basaenyo ti Genesis 8:18-22.
Kasanotayo a makapataud ita iti “makabang-ar a sayamusom” ken ni Jehova? (Gen. 8:21; Heb. 13:15, 16)
Ania ti napaliiw ni Jehova maipapan iti kasasaad ti puso dagiti tattao, ket ngarud, ania ti rumbeng a pagannadantayo? (Gen. 8:21; Mat. 15:18, 19)
- Basaenyo ti Genesis 9:9-17.
Ania ti intulag ni Jehova kadagiti amin a parsua ditoy daga? (Gen. 9:10, 11)
Agingga iti kaano a maipatungpal ti tulag mainaig iti bullalayaw? (Gen. 9:16)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lus_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn